text: Politiet: Seks spritbilister taget i nat er seks for mange
  11 november 2016 kl. 05.40
  Hele seks spritbilister blev natten til fredag taget på hjul af patruljer fra Syd- og Sønderjyllands Politi - og det uden særlige razziaer.
  I Aabenraa, Haderslev, Vejen, Esbjerg og Varde spottede patruljerne i nattens løb seks bilister med for meget alkohol i blodet.
  Hele to spritbilister gik i fælden i Vejen - og i Esbjerg var en bilists promille så høj, at kørekortet på stedet blev administrativt inddraget. 
  - Seks berusede bilister på en nat er mange - og selvfølgelig seks for mange. Vores folk var ikke på særlig jagt efter spritbilister - men brugte blot deres erfaring og fornemmelse for, hvornår folk har fået for meget at drikke til at køre bil., siger vagtchef Erik Lindholt, Syd- og Sønderjyllands Polioti, fredag morgen til TV SYD.
  Hele 6 spiritusbilister standset i nat - en lidt trist statistik. Heldigvis taget, før de gjorde skade på andre/Vagtchefen #politidk
  
  